《筼轩为吴兼喜赋》
元代·凌云翰

青山映华轩，窗户何玲珑。凤鸟久不至，筼筜自成丛。

之子延陵后，读书此轩中。昼阴兼夏绿，古色谢春红。

心虚事恒集，本立道自充。投竿出鳞鲫，炙简祛蠹虫。

敲门思有待，题句惭未工。安得文太守，深谷写高风。

作者简介：浙江仁和人，字彦翀。博览群籍，通经史，工诗。元至正间举人。洪武初以荐，授成都府学教授。后坐事谪南荒。有《柘轩集》。